b'\n_START_ARTICLE_\nPokolj u Kusonjama 8. rujna 1991.\n_START_SECTION_\nDolazak u Pakrac\n_START_PARAGRAPH_\nPripadnici elitne "A" satnije, kasnije bojne 105. brigade, 2. rujna su po drugi puta do\xc5\xa1li na pakra\xc4\x8dko rati\xc5\xa1te na osnovu procjene u Glavnom sto\xc5\xbeeru Hrvatske vojske kako je u Pakracu stanje kriti\xc4\x8dno i "da je grad pred padom" te odluke da obranu treba poja\xc4\x8dati. Odmah po dolasku smje\xc5\xa1teni su u Vladikin dvor, a zada\xc4\x87a im je bila braniti taj dio boji\xc5\xa1nice te po potrebi intervenirati na drugim dijelovima koji \xc4\x87e mo\xc5\xbeda biti ugro\xc5\xbeeni. Pored vozila koja su imali, zbog interventne namjene postrojbe, dodijeljen im je i TOP 1, prvi pakra\xc4\x8dki oklopnjak napravljen u dijelu Prekopakre zvanom Matkovac. Samo osamnaest pripadnika imalo je automatske pu\xc5\xa1ke, a ostali su naoru\xc5\xbeani s nekoliko karabina M-48 te uglavnom lova\xc4\x8dkim naoru\xc5\xbeanjem i malokalibarskim natjecateljskim pu\xc5\xa1kama jednometkama. Zapovjedni\xc5\xa1tvu postrojbe 5. ili 6. rujna dojavljeno je da \xc4\x87e \xc4\x8detnici u Kusonjama, koji minobaca\xc4\x8dima svakodnevno tuku grad, imati smjernu te da \xc4\x87e tijekom vikenda na minobaca\xc4\x8dima ostati samo "neiskusni doma\xc4\x87i \xc4\x8detnici pijanci". Odlu\xc4\x8deno je da se poku\xc5\xa1a iskoristiti takva situacija te da se minobaca\xc4\x8di zarobe, a Kusonje djelomi\xc4\x8dno o\xc4\x8disti od \xc4\x8detnika. Zbog opreza je isplanirano da se u subotu 7. rujna izvr\xc5\xa1i izvi\xc4\x91anje oklopnjakom, a sutradan, ako se poka\xc5\xbee mogu\xc4\x87im, izvr\xc5\xa1i napad. Tako je i u\xc4\x8dinjeno. Oklopnjak se 7. rujna bez ikakvog otpora provezao kroz selo i zaklju\xc4\x8deno je da su \xc4\x8detnici dovoljno slabi i da se boje borbeno djelovati te da se 8. rujna rano ujutro krene u napad i da u njemu sudjeluju pripadnici koji imaju automatske pu\xc5\xa1ke. Nemogu\xc4\x87e je utvrditi je li ovo izvi\xc4\x91anje potaknulo \xc4\x8detnike da sutradan organiziraju zasjedu ili je, kako vjeruje ve\xc4\x87ina pripadnika 105. brigade, ve\xc4\x87 i sama prvotna informacija bila zamka.\n_START_SECTION_\nZasjeda\n_START_PARAGRAPH_\nKada su krenuli u napad, oko 07:30 upali su u zasjedu na mjestu gdje se nalazi kapela Male Gospe, koja je bila organizirana po takozvanom sistemu potkove (taj tip zasjede organizira se tako da se snage skriveno postave s jedne i druge strane pravca kojim se o\xc4\x8dekuje napad te se na kraju "zatvori" i neprijatelje pusti duboko do pogodnog mjesta i zaustavlja jakom vatrom). Oklopnjak je u takvoj zasjedi zaustavljen pogotkom rakete iz ru\xc4\x8dnog baca\xc4\x8da u kabinu i hrabri Bjelovar\xc4\x8dani su bili prisiljeni napustiti ga te potra\xc5\xbeiti zaklon u obli\xc5\xbenjoj ku\xc4\x87i. Istovremeno je po njima otvorena uraganska paljba iz strelja\xc4\x8dkog naoru\xc5\xbeanja. Prilikom ulaska u ku\xc4\x87u zatekli su nekolicinu \xc4\x8detnika i po\xc4\x8dela je borba prsa o prsa. U toj borbi ubijeno je \xc5\xa1est \xc4\x8detnika, a broj tada stradalih branitelja nemogu\xc4\x87e je utvrditi. Pre\xc5\xbeivjeli gardisti su se odlu\xc4\x8dili braniti iz ku\xc4\x87e i ne poku\xc5\xa1avati proboj, ve\xc4\x87 pri\xc4\x8dekati pomo\xc4\x87, jer nisu htjeli ostaviti ranjenike. Prvi su im u pomo\xc4\x87 krenuli njihovi slabo naoru\xc5\xbeani suborci s kombijem i d\xc5\xbeipom. Samo jedan je imao automatsku pu\xc5\xa1ku, a Ivan Pali\xc4\x87 i\xc5\xa1ao je bez oru\xc5\xbeja i nadao se da \xc4\x87e zarobiti pu\xc5\xa1ku. Kolika je bila njihova hrabrost i volja za pomo\xc4\x87, ilustrira i to \xc5\xa1to su bolje naoru\xc5\xbeani imali karabine M-48 i samo po 18 metaka. Uspjeli su do\xc4\x87i oko sedamdesetak metara od mjesta sukoba i vidjeti kako gori oklopnjak. \xc4\x8cim su isko\xc4\x8dili iz vozila, kombi je uni\xc5\xa1ten raketnim baca\xc4\x8dem, a po njima je osuta bjesomu\xc4\x8dna paljba iz strelja\xc4\x8dkog naoru\xc5\xbeanja, minobaca\xc4\x8da i tromblona. Ivan Pali\xc4\x87 je odmah poginuo, petorica su bili ranjeni i svi su bili prisiljeni na povla\xc4\x8denje. Bilo je izrazito te\xc5\xa1ko povu\xc4\x87i se pod takvom paljbom, a pucalo se sa svih strana. Neki su se poku\xc5\xa1ali skloniti u obli\xc5\xbenje ku\xc4\x87e, a dvojica od njih su u podrumu jedne ku\xc4\x87e zatekli dvije \xc5\xbeene i brzo oti\xc5\xa1li dalje. Jedna od tih \xc5\xbeena je drugi dan o tome pri\xc4\x8dala u selu i \xc4\x8dudila se kako ih "usta\xc5\xa1e" nisu ubili. Pored vojnika u pomo\xc4\x87 su krenuli i pripadnici policije te su poku\xc5\xa1ali s policijskim bojnim oklopnim vozilom probiti do branitelja u okru\xc5\xbeenju. Poku\xc5\xa1ali su u vi\xc5\xa1e navrata, ali ih je svaki put u tome sprije\xc4\x8dila \xc5\xbeestoka vatra. Borba je nastavljena nesmanjenom \xc5\xbeestinom cijeli dan, a \xc4\x8detnicima su u 17:00 stigla i dodatna poja\xc4\x8danja. Zadnji put su se branitelji u okru\xc5\xbeenju javili radio vezom oko 19:30 i tra\xc5\xbeili \xc5\xbeurnu pomo\xc4\x87 jer su im ranjenici po\xc4\x8deli gubiti svijest. Na\xc5\xbealost, nitko im nije mogao pomo\xc4\x87i. Neki od njihovih suboraca koji su ujutro krenuli u pomo\xc4\x87 jo\xc5\xa1 uvijek su se pored brojnih \xc4\x8detni\xc4\x8dkih patrola izvla\xc4\x8dili prema Pakracu, a zadnji su se tek drugi dan ujutro probili do dijela grada zvanog Uro\xc5\xa1evac i tamo se zatekli izme\xc4\x91u dvije vatre. Tamo su, na svoje veliko iznena\xc4\x91enje, zatekli telefon koji je jo\xc5\xa1 uvijek radio i nazvali 92, ali im u policiji, logi\xc4\x8dno, nisu vjerovali. Tek kad je jedan gardist s Uro\xc5\xa1evca nazvao kuma u Bjelovar saznao je da misle da je i on mrtav. Tada su iz Bjelovara nazvali specijalnu policiju koja ih je kasnije izvukla bojnim oklopnim vozilom cijelo to vrijeme hrabri branitelji u okru\xc5\xbeenju u Kusonjama odolijevali \xc4\x8detni\xc4\x8dkim napadima.\n_START_SECTION_\n\xc4\x8cetni\xc4\x8dki pir\n_START_PARAGRAPH_\nOko 09:00 \xc4\x8detnici su ih prisilili na izlazak iz ku\xc4\x87e tako \xc5\xa1to su eksplozivom sru\xc5\xa1ili njezin dio. Nakon zarobljavanja po\xc4\x8deo je krvavi \xc4\x8detni\xc4\x8dki pir. Sedmoricu zarobljenih, od kojih su dvojica bila ranjena, vezali su \xc5\xbeicom i i\xc5\xbeivljavali se na njima. Nakon toga su ih prisilili da legnu na cestu i rafalima pucali po njima. Jedan branitelj ubijen je hladnokrvnim smaknu\xc4\x87em metkom u glavu iz pi\xc5\xa1tolja. U to vrijeme su branitelji pod zapovjedni\xc5\xa1tvom tada\xc5\xa1njeg zapovjednika 105. brigade, Stjepana Ivani\xc4\x87a, poku\xc5\xa1ali jo\xc5\xa1 jednom pomo\xc4\x87i gardistima u okru\xc5\xbeenju probojem preko \xc5\xa0oka\xc4\x8dkih Kusonja, ali su bili zaustavljeni \xc5\xbeestokom paljbom vi\xc5\xa1estruko brojnijeg i bolje naoru\xc5\xbeanog neprijatelja._NEWLINE_Pobijene Bjelovar\xc4\x8danje \xc4\x8detnici su nabacali u kamion u 18:30 i prevezli do Rakovog potoka gdje su ih drugi dan ujutro pokopali pokraj smetli\xc5\xa1ta i mrcini\xc5\xa1ta. Tek u zimu 1992. tijela hrvatskih vitezova su nakon brojnih problema ekshumirana i pokopana.\n_START_SECTION_\nSje\xc4\x87anje na \xc5\xbertve\n_START_PARAGRAPH_\nDanas se u Kusonjama nalazi kapela Male Gospe, izgra\xc4\x91ena zahvaljuju\xc4\x87i majkama poginulih hrvatskih branitelja. Izgradnjom iste je odana po\xc4\x8dast sinovima rastu\xc5\xbeenih majki._NEWLINE_Snimljen je i dokumentarni film Pri\xc4\x8da o zlatnom lan\xc4\x8di\xc4\x87u, koji prikazuje tragi\xc4\x8dnu obiteljsku pri\xc4\x8du unesre\xc4\x87ene majke, kada je pri ekshumaciji i identifikaciji \xc5\xbertava, prepoznala sina po zlatnom lan\xc4\x8di\xc4\x87u i kri\xc5\xbeu kojeg je nosio oko vrata._NEWLINE_Osim dokumentarnog filma Pri\xc4\x8da o zlatnom lan\xc4\x8di\xc4\x87u, o ovom doga\xc4\x91aju iz Domovinskog rata 2014. godine snimljen je i igrani film Broj 55 (naslovljen po ku\xc4\x87nom broju ku\xc4\x87e u kojoj su stradali hrvatski branitelji) redatelja Kristijana Mili\xc4\x87a. Sniman je na lokaciji u oronuloj staroj vojnoj bolnici u Vla\xc5\xa1koj ulici, Ru\xc4\x8di kod Velike Gorice i dr. Film je iste godine bio apsolutni pobjednik Pulskog filmskog festivala na kojemu je, osim Velike zlatne arene za najbolji film, osvojio jo\xc5\xa1 7 zlatnih arena (za najbolji film, re\xc5\xbeiju i scenarij, monta\xc5\xbea, specijalni efekti, maska, scenografija, kostimografija).'